**Financijske obveze privatnih iznajmljivača**

1. Turistička pristojba

2. Članarina turističkim zajednicama

3. Godišnji paušal poreza na dohodak od iznajmljivanja

4. PDV na proviziju stranih agencija/posrednika (ako koristite takve usluge)

**Iznosi iskazani u ovom dokumentu su informativne prirode, a prema fiksnom tečaju konverzije koji iznosi 7,53450 kuna za 1 euro.**

***1. Turistička pristojba***

Plaća se na svaki krevet osnovni i pomoćni registriran u tekućoj godini:

|  |  |
| --- | --- |
|  | **Godišnji paušalni iznos** |
| **Smještaj u domaćinstvu**– po krevetu | 350,00 kuna / 46,45 € |
| **Smještaj na obiteljskom poljoprivrednom gospodarstvu**– po krevetu | 200,00 kuna / 26,54 € |
| **Smještaj u domaćinstvu u kampu i u objektu vrste kamp odmorište ili kamp odmorište –****robinzonski smještaj**– za svaku smještajnu jedinicu | 500,00 kuna / 66,36 € |
| **Smještaj na obiteljskom poljoprivrednom gospodarstvu u kampu i u objektu vrste kamp odmorište ili kamp odmorište – robinzonski smještaj**– za svaku smještajnu jedinicu | 250,00 kuna / 33,18 € |

Turistička pristojba se može platiti jednokratno u punom iznosu do 31.7. tekuće godine ili u tri jednaka obroka s rokovima dospijeća:

I. rata do 31.7.

II. rata do 31.8.

III. rata do 30.9.

Ako obveznik tijekom godine **poveća broj kreveta/smještajnih jedinica** napravit će se korektivni obračun paušala odnosno uvećat će se iznos godišnjeg paušala.

Ako obveznik tijekom godine **smanji broj kreveta/smještajnih jedinica** ili ishodi rješenje o ukidanju objekta, zaduženja se neće mijenjati.

**Obveza plaćanja turističke pristojbe za pomoćne krevete** odnosi se na one pomoćne krevete navedene u „izreci rješenja”. Pomoćni kreveti navedeni u „obrazloženju rješenja“ ne ulaze u obračun turističke pristojbe i isti se ne smiju komercijalno koristiti.

***U slučaju objekata u domaćinstvu kategoriziranih kao studio apartman, sukladno mišljenju Ministarstva turizma i sporta, prilikom zaduženja turističke članarine i turističke pristojbe pomoćni kreveti bit će obračunati kao glavni kreveti.***

**Za objekt u domaćinstvu na području grada Karlovca računa se kako slijedi:**

ukupan broj kreveta x 350,00 kuna = ukupan godišnji paušal turističke pristojbe

odnosno

ukupan broj kreveta x 46,45 € = ukupan godišnji paušal turističke pristojbe

Primjer:

**objekt u domaćinstvu koji ima 4 osnovna kreveta i 2 pomoćna:**

**6 x 350,00 = 2.100,00 kuna**

**odnosno**

**6 x 46,45 € = 278,70 €**

Putem sustava eVisitor zaduženi ste za paušal turističke pristojbe, a kako provjeriti iznos zaduženja te kako generirati uplatnicu pomoći će Vam sljedeća video uputa <https://youtu.be/e8JvoJum2SY>

***2. Članarina turističkim zajednicama***

Obveznici plaćanja članarine koji pružaju usluge smještaja određuju se sukladno propisima kojima se uređuje ugostiteljska djelatnost.

Visina godišnjeg paušalnog iznosa članarine iznosi:

|  |  |
| --- | --- |
|  | **Godišnji paušalni iznos** |
| **Smještaj u domaćinstvu**– po krevetu | 45,00 kuna / 5,97 € |
| **Smještaj na obiteljskom poljoprivrednom gospodarstvu**– po krevetu | 30,00 kuna / 3,98 € |
| **Smještaj u domaćinstvu u kampu i u objektu vrste kamp odmorište ili kamp odmorište –****robinzonski smještaj**– za svaku smještajnu jedinicu | 80,00 kuna / 10,62 € |
| **Smještaj na obiteljskom poljoprivrednom gospodarstvu u kampu i u objektu vrste kamp odmorište ili kamp odmorište – robinzonski smještaj**– za svaku smještajnu jedinicu | 60,00 kuna / 7,96 € |

Turistička članarina se može platiti jednokratno u punom iznosu do 31.7. tekuće godine ili u tri jednaka obroka s rokovima dospijeća:

I. rata do 31.7.

II. rata do 31.8.

III. rata do 30.9.

Godišnji paušalni iznos članarine je umnožak najvećeg broja kreveta u sobi, apartmanu i kući za odmor odnosno najvećeg broja smještajnih jedinica u kampu i kamp-odmorištu odnosno kapaciteta u objektu za robinzonski smještaj u prethodnoj godini, koji su utvrđeni rješenjem o odobrenju za pružanje ugostiteljskih usluga u domaćinstvu ili na obiteljskom poljoprivrednom gospodarstvu i iznosa članarine za svaki krevet odnosno smještajnu jedinicu u kampu i kamp-odmorištu odnosno kapacitet u objektu za robinzonski smještaj.

Godišnji paušalni iznos članarine za pomoćne krevete umanjuje se za 50%.

Primjer:

**objekt u domaćinstvu koji ima 4 osnovna ležaja i 2 pomoćna:**

**4 x 45,00 kn + 2 x 22,50 kn = 180,00 kn + 45,00 kn = 225,00 kn**

**odnosno**

**4 x 5,97 € + 2 x 2,99 € = 23,88 € + 5,98 € = 29,86 kn**

***Iznos zaduženja turističke članarine vidljiv je u sustavu eVisitor.***

***Za obračun i uplatu članarine TZ, iznajmljivači su zaduženi temeljem Zakona o članarinama.***

***Podaci za plaćanje su informativne prirode te se ažuriraju svaka 3 mjeseca na osnovu podatka Porezne uprave.***

***Točan iznos zaduženja za turističku članarinu obveznik može provjeriti u Poreznoj upravi tj. na svojoj poreznoj kartici.***

***Napominjemo naime kako se podaci o turističkoj članarini prikazuju informativno u eVisitoru, a za točnu evidenciju, obračun i naplatu turističke članarine od pravnih i fizičkih osoba odgovorna je Porezna uprava.***

**UPLATNI RAČUN:**

ČLANARINA TURISTIČKIM ZAJEDNICAMA – KARLOVAC:
HR9310010051717927151
(kod uplate je potrebno upisati model HR67, a u pozivu na broj OIB obveznika)

**Obrazac TZ2**

**Uputa Ministarstva turizma i sporta za popunjavanje obrazaca TZ2**

Osobe koje pružaju ugostiteljske usluge u domaćinstvu ili na OPG-u dostavljaju nadležnoj Poreznoj upravi posebni Obrazac TZ2 do 15. siječnja tekuće godine za tekuću godinu. Obrazac TZ2 koji se predaje do 15. siječnja 2022. godine odnosi se na razdoblje od 01.01.2022. do 31.12.2022. Godišnji paušalni iznos članarine može se platiti jednokratno do 31. srpnja tekuće godine ili u tri jednaka obroka, s time da prvi obrok dospijeva 31. srpnja, drugi 31. kolovoza, a treći 30. rujna tekuće godine. Iznimno, osobe koje će rješenje o odobrenju za pružanje ugostiteljskih usluga u domaćinstvu ili na OPG-u prvi put ishoditi u tekućoj godini (2022.) podnose Obrazac TZ 2 u roku od 15 dana od izvršnosti rješenja o odobrenju za pružanje ugostiteljskih usluga, a godišnji paušalni iznos članarine plaćaju jednokratno do 31. prosinca tekuće godine.

Primjer popunjenog obrasca: <https://mint.gov.hr/UserDocsImages/AAA_2020_MINTIS/dokumenti/210115_obrazac_TZ2.pdf>

Prazan obrazac:

<https://www.porezna-uprava.hr/HR_obrasci/Documents/OSTALO/TZ%202.pdf>

***3. Godišnji paušal poreza na dohodak od iznajmljivanja***

Visina paušalnog poreza obračunava se isključivo po broju fiksnih kreveta/smještajnih jedinica, pomoćni kreveti ne ulaze u obračun.

Visina godišnjeg paušalnog iznosa poreza na dohodak temeljem Odluke Grada Karlovca:

|  |  |  |
| --- | --- | --- |
|  | **Naselje Karlovac** | **Ostala naselja** |
| po osnovi iznajmljivanja stanova, soba i postelja putnicima i turistima – po krevetu | 300,00 kuna / 39,82 € | 150,00 kuna / 19,91 € |
| po jednoj smještajnoj jedinici u kampu ili kamp-odmorištu– za svaku smještajnu jedinicu | 350,00 kuna / 46,45 € | 175,00 kuna / 23,23 € |
| po jednoj smještajnoj jedinici u objektu za robinzonski turizam – za svaku smještajnu jedinicu | 80,00 kuna / 10,62 € | 80,00 kuna / 10,62 € |

Godišnji paušalni porez na dohodak i prirez porezu na dohodak plaća se tromjesečno, do kraja svakog tromjesečja, u visini 1/4 godišnjega paušalnog poreza na dohodak i prireza porezu na dohodak odnosno razmjerno broju tromjesečja za koji se obveza utvrđuje.

**Za objekt u domaćinstvu na području grada Karlovca računa se kako slijedi:**

**broj fiksnih kreveta x osnovica + prirez porezu na dohodak**

**= godišnji paušal poreza**

Primjer:

**objekt u domaćinstvu u naselju Karlovac koji ima 4 osnovna ležaja i 2 pomoćna:**

**(4 kreveta x 300,00 kn\*) + 12,00 % prireza\*\***

**= 1.200,00 + (1.200,00 x 0,12) = 1.344,00 kn**

**odnosno**

**(4 kreveta x 39,82 €\*) + 12,00 % prireza\*\***

**= 159,28 € + (159,28 € x 0,12) = 178,39 €**

\*osnovica po krevetu (naselje Karlovac) je 300,00kn odnosno 39,82€

\*\*Karlovac - 12,00% prirez

Propisi vezani uz porez na dohodak:

* <https://narodne-novine.nn.hr/clanci/sluzbeni/2016_12_115_2525.html>
* <https://narodne-novine.nn.hr/clanci/sluzbeni/2019_12_121_2385.html>
* <https://narodne-novine.nn.hr/clanci/sluzbeni/2019_01_1_13.html>
* <https://www.karlovac.hr/UserDocsImages/2019/dokumenti/ODLUKA%20%20SPORTSKI%20OBJEKTI%201-2019.pdf>

**4. PDV na proviziju stranih agencija/posrednika/oglašivača**

**(ako koristite takve usluge)**

Posluju li iznajmljivači sa stranim agencijama/tvrtkama koje imaju sjedište van Republike Hrvatske, prvo moraju zatražiti PDV identifikacijski broj (u Poreznoj upravi), a zatim obračunati i platiti PDV na njihove usluge tj. proviziju.

PDV je potrebno prijaviti putem PDV i PDV-S obrazaca do 20.-tog u mjesecu za prethodni mjesec, a uplata za prethodni mjesec vrši se do kraja tekućeg mjeseca.

PDV za privatne iznajmljivače obračunava se i plaća samo u onim mjesecima u kojima je ostvaren promet podložan takvom oporezivanju.

Primjer - ako poslujete s Booking.com-om ili airbnb-om, na iznos njihove provizije, tj. samo na onaj dio novca kojeg plaćate/ostavljate njima, obračunat ćete PDV i to po stopi od 25 % kakva se inače obračunava za takve usluge.

Tri su načina prijave PDV-a na usluge stranih agencija:

1. imate knjigovodstveni servis koji za vas vrši obračune i plaćanja u vaše ime
2. koristite usluge FINA-e (Fina nudi obračun PDV-a, izradu i slanje obrazaca - <https://www.fina.hr/iznajmljivaci-pausalisti>)
3. sami obračunavate i prijavljujete PDV na proviziju putem servisa e-Porezna i samostalno vršite uplate